CELEX: 32016D1967
Language: sk
Date: 2016-11-08 00:00:00
Title: Vykonávacie rozhodnutie Komisie (EÚ) 2016/1967 z 8. novembra 2016, ktorým sa mení článok 3 rozhodnutia 2002/757/ES o dočasných mimoriadnych fytosanitárnych opatreniach na zabránenie zavedeniu a šíreniu Phytophthora ramorum Werres, De Cock a Man int Veld sp. nov. v rámci územia Spoločenstva [oznámené pod číslom C(2016) 7075]

10.11.2016   
            
            
               SK
            
            
               Úradný vestník Európskej únie
            
            
               L 303/21
            
         VYKONÁVACIE ROZHODNUTIE KOMISIE (EÚ) 2016/1967
   z 8. novembra 2016,
   ktorým sa mení článok 3 rozhodnutia 2002/757/ES o dočasných mimoriadnych fytosanitárnych opatreniach na zabránenie zavedeniu a šíreniu Phytophthora ramorum Werres, De Cock a Man int Veld sp. nov. v rámci územia Spoločenstva
   
      
         [oznámené pod číslom C(2016) 7075]
      
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (1), a najmä na jej článok 16 ods. 3 štvrtú vetu,
   keďže:
   
               (1)
            
            
               Podľa článku 3 ods. 1 prvého pododseku rozhodnutia Komisie 2002/757/ES (2) môžu náchylné rastliny a náchylné drevo vstupovať na územie Únie, ak spĺňajú mimoriadne fytosanitárne opatrenia uvedené v bodoch 1a a 2 prílohy I k uvedenému rozhodnutiu. V článku 3 ods. 1 druhom pododseku rozhodnutia 2002/757/ES sa stanovuje výnimka týkajúca sa odkôrneného reziva zo stromov Acer macrophyllum Pursh a Quercus spp. L. s pôvodom v Spojených štátoch amerických. V prípade, že toto rezivo spĺňa podmienky stanovené v prílohe II k uvedenému rozhodnutiu, môže do 30. novembra 2016 vstupovať na územie Únie aj vtedy, ak nespĺňa podmienky stanovené v bode 2 prílohy I k danému rozhodnutiu.
            
         
               (2)
            
            
               Vykonávacím rozhodnutím Komisie (EÚ) 2015/893 (3) sa stanovujú požiadavky na vstup odkôrneného reziva zo stromov Acer spp. s pôvodom v tretích krajinách na územie Únie. Tieto požiadavky sa považujú za nevyhnutné z hľadiska fytosanitárnej ochrany územia Únie pred organizmom Anoplophora glabripennis (Motschulsky), pričom by sa žiadna výnimka z nich by nemala považovať za opodstatnenú. Odkôrnené rezivo z týchto druhov by preto viac nemalo byť predmetom výnimky stanovenej v rozhodnutí 2002/757/ES.
            
         
               (3)
            
            
               Z informácií, ktoré členské štáty pravidelne poskytujú Komisii, možno konštatovať, že uplatňovanie osobitných podmienok stanovených v prílohe II k rozhodnutiu 2002/757/ES je dostatočné na to, aby sa zabránilo zavlečeniu škodlivých organizmov do Únie. Členské štáty by mali naďalej uplatňovať tieto podmienky v súvislosti s odkôrneným rezivom zo stromov Quercus spp. L. s pôvodom v Spojených štátoch amerických. Z posúdenia technických informácií, ktoré predložili Spojené štáty americké, vyplýva, že program certifikácie spíleného reziva z tvrdého dreva sušeného v sušiarni (Kiln Drying Sawn Hardwood Lumber Certification Program) uvedený v článku 6a ods. 3 rozhodnutia 2002/757/ES funguje účinne.
            
         
               (4)
            
            
               Preto by sa povolenie uplatňovať výnimku, ktorá platí pre odkôrnené rezivo zo stromov Quercus spp. L. s pôvodom v Spojených štátoch amerických, malo predĺžiť do 31. decembra 2026 s cieľom zamedziť akémukoľvek zbytočnému narušeniu obchodu s týmto drevom.
            
         
               (5)
            
            
               Rozhodnutie 2002/757/ES by sa preto malo zodpovedajúcim spôsobom zmeniť.
            
         
               (6)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   Zmena rozhodnutia 2002/757/ES
   V článku 3 ods. 1 rozhodnutia 2002/757/ES sa druhý pododsek nahrádza takto:
   
      „Odchylne od prvého pododseku môže odkôrnené rezivo zo stromov Quercus spp. L. s pôvodom v Spojených štátoch amerických do 31. decembra 2026 vstupovať na územie Únie bez toho, aby spĺňalo požiadavky v bode 2 prílohy I k tomuto rozhodnutiu za predpokladu, že spĺňa podmienky stanovené v prílohe II k tomuto rozhodnutiu.“
   
   Článok 2
   Adresáti
   Toto rozhodnutie je určené členským štátom.
   
      V Bruseli 8. novembra 2016
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. ES L 169, 10.7.2000, s. 1.
   
      (2)  Rozhodnutie Komisie 2002/757/ES z 19. septembra 2002 o dočasných mimoriadnych fytosanitárnych opatreniach na zabránenie zavedeniu a šíreniu Phytophthora ramorum Werres, De Cock a Man int Veld sp. nov. v rámci územia Spoločenstva (Ú. v. ES L 252, 20.9.2002, s. 37).
   
      (3)  Vykonávacie rozhodnutie Komisie (EÚ) 2015/893 z 9. júna 2015 týkajúce sa opatrení proti zavlečeniu organizmu Anoplophora glabripennis (Motschulsky) do Únie a jeho rozšíreniu na jej území. (Ú. v. EÚ L 146, 11.6.2015, s. 16).